Publication: Magyar Közlöny
Issue: MK-2011-56 (Year: 2011, Number: 56)
Era: contemporary
Section: 3. melléklet a 26/2011. (V. 27.) NEFMI rendelethez
Paragraph Index: 1254

3. Egyszerű élethelyzetek és az agresszió kezelése. Évfolyam: 1/11. Cél: Magasabb szintre emelni az önkifejezés képességét. Kompenzálni az értelmi akadályozottságból adódó szociális hátrányokat, beilleszkedési zavarokat. Az olvasást, mint szabadidős tevékenységet beépíteni a mindennapi elfoglaltságok közé legalább a képes magazinok, program füzetek átnézése szintjén. Feladat: A környezetből származó feldolgozható információk felismerése. Olvasás, játékos feladatmegoldások (rejtvényfejtés), TV-műsorok értő megnézése, megbeszélése, szabadidő eltöltés hasznos és kellemes módjainak kialakítása. A megszerzett ismeretek gyakorlása az egyéni képességek és készségek figyelembevételével. A szándék és akarati megnyilvánulásoknak megfelelő kommunikációra való képesség kialakítása. Elvárt teljesítmény: Tudjon kulturáltan viselkedni és beszélni. Legyen feladattudata, alakuljon ki a feladattartás megfelelő szintje. Tudja az olvasást, mint információ-szerzési technikát tudatosan alkalmazni. Legyen hozzáállása pozitív, legyen együttműködő a munka és a kulturált szabadidő-tevékenységek terén. Értse meg az elért olvasási szinttől függetlenül az olvasmányokat, aktuális híradásokat és irodalmi szemelvényeket, legyen és alakuljon ki helyes erkölcsi, érzelmi beállítottsága. Értékelés: Tanév végén érdemjeggyel, félévente szöveges tájékoztatással. Évente P.A.C. mérőeszközös méréssel.

Source: https://magyarkozlony.hu/hivatalos-lapok/a470bc8f9782a5344df9518501b2901850e5655a/dokumentumok/e6f8fc470d5b09eaafee1c83fa78c984488ca620/letoltes